## Pravilnik o materijalno-tehničkim uvjetima za rad građevnih inspektora i nadzornika

### NN 2/2000 (7.1.2000.), Pravilnik o materijalno-tehničkim uvjetima za rad građevnih inspektora i nadzornika

# MINISTARSTVO PROSTORNOG UREĐENJA, GRADITELJSTVA I STANOVANJA

Na temelju članka 123. stavka 2. Zakona o gradnji (»Narodne
novine«, broj 52/99 i 75/99) ministar prostornog uređenja,
graditeljstva i stanovanja donosi

## PRAVILNIK

### O MATERIJALNO-TEHNIČKIM UVJETIMA ZA RAD GRAĐEVNIH INSPEKTORA I NADZORNIKA

I. OPĆE ODREDBE

Članak 1.

Ovim Pravilnikom propisuju se minimalni materijalno-tehnički
uvjeti za rad građevnih inspektora i građevnih nadzornika
(u daljnjem tekstu: inspektori i nadzornici) u obavljanju inspekcijskog
nadzora nad primjenom Zakona o gradnji (»Narodne novine«
broj 52/99 i 75/99) i drugih propisa koji uređuju gradnju
i postupanje s građevinama te rokovi u kojima se ti uvjeti
moraju ostvariti.

Članak 2.

Materijalno-tehničkim uvjetima u smislu ovog Pravilnika
smatraju se radne prostorije s odgovarajućom opremom i zaštitna
oprema za rad inspektora i nadzornika te prijevozna sredstva koja
inspektori i nadzornici koriste u obavljanju inspekcijskih pregleda.

II. RADNE PROSTORIJE, OPREMA I PRIBOR

Članak 3.

Radne prostorije za rad inspektora i nadzornika moraju zadovoljavati
propisane minimalne tehničke uvjete za radne i pomoćne
prostorije i uvjete o zaštiti na radu.

Članak 4.

U radnoj prostoriji za rad inspektora i nadzornika osigurava se
oprema za odgovarajući broj radnih mjesta.

Opremom jednog radnog mjesta smatra se:

- uredska oprema (radni stol s ladicama, stol za informatičku
opremu, ormar za odlaganje radne dokumentacije i dvije stolice,
stolna lampa),

- informatička oprema (računalo, monitor, tipkovnica,
printer, miš i modem prema vrsti računalne tehnike,
mrežni priključak),

- telefon.

Članak 5.

Zajedničkom opremom za rad inspektora i nadzornika smatra
se:

- uredska oprema (radni stol za sastanke s najmanje četiri
stolice, ormar),

- oprema za obavljanje inspekcijskog nadzora (prijenosno računalo-laptop,
printer, faks, kopirni stroj, povećalo),

- ostala oprema (službena glasila, planovi gradova, kartografski
prikazi prostornih planova i druge vrste karata, stručne
publikacije).

III. OPREMA ZA OBAVLJANJE INSPEKCIJSKOG NADZORA

Članak 6.

Zaštitnom opremom za rad inspektora i nadzornika na gradilištu
smatra se:

- plastični zaštitni šljem,

- par čvrstih cipela,

- par gumenih čizama,

- vjetrovka s kapuljačom i podstavom ili kabanica,

- kombinezon ili treger hlače.

Rok trajanja zaštitne opreme iz stavka 1. ovog članka
je dvije godine, osim za zaštitni šljem.

Članak 7.

Za obavljanje inspekcijskih pregleda na gradilištu osigurava
se:

- pribor za svakog inspektora i nadzornika (torba s pretincima,
plastična crtaća podloga formata A-4, plastificirana
mjerna vrpca do 5,0 m, ultrazvučni daljinomjer),

- pribor koji zajednički koriste dva ili više inspektora
i nadzornika (fotografski aparat s filmovima, plastificirana mjerna
vrpca od 30-50,0 m, diktafon, kompas ili drugi uređaj za orijentaciju
u prostoru).

Svaka ustrojstvena jedinica građevne inspekcije u Upravi za
inspekcijske poslove opremljena je video kamerom s pripadajućom
opremom.

Članak 8.

O snimljenim filmovima vodi se evidencija, a filmovi, vrpce, diskete
i snimke se pohranjuju u fototeku.

Snimljeni filmovi, vrpce, diskete i snimke pohranjuju se u fototeku.

Članak 9.

Prijevozno sredstvo za obavljanje inspekcijskih pregleda inspektora
i nadzornika je osobni i/ili terenski automobil i plovilo (u daljnjem
tekstu: prijevozno sredstvo).

Potrebna prijevozna sredstva osiguravaju se i koriste u paru ili
samostalno ovisno o organizaciji i godišnjem Planu rada građevne
inspekcije.

Iznimno od stavka 2. ovog članka ukoliko prijevozna sredstva
nisu osigurana, koriste se prijevozna sredstva upravnih tijela
na području na kojem se obavlja inspekcijski pregled.

IV. ROKOVI

Članak 10.

Zajednička oprema i zaštitna oprema za rad inspektora
i nadzornika osigurat će se najkasnije do 30. lipnja 2000.
godine.

Oprema radnih mjesta, videokamere i oprema za obavljanje inspekcijskih
pregleda na gradilištu osigurat će se najkasnije do
31. prosinca 2000. godine.

Prijevozna sredstva osigurat će se najkasnije do 31. prosinca
2001. godine.

Članak 11.

Ovaj Pravilnik stupa na snagu osmog dana od dana objave u »Narodnim
novinama«.

Klasa:362-01/99-03/0138
Urbroj: 531-01-99-1
Zagreb, 27. prosinca 1999.

Ministar
**mr. sc. Marko Širac,** v. r.

Pravilnik, NN 2/2000-12